Kommissionens forordning (EF) nr. 876/2003

af 21. maj 2003

om særlige foranstaltninger vedrørende fangst og landing af dybhavsarter for sæsonbestemt dansk fiskeri i Skagerrak og Nordsøen i henhold til Rådets forordning (EF) nr. 2347/2002

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2347/2002 af 16. december 2002 om særlige adgangskrav og dertil knyttede betingelser for fiskeri efter dybhavsbestande(1), særlig artikel 3, stk. 3, og

ud fra følgende betragtninger:

(1) Forordning (EF) nr. 2347/2002 forbyder at opbevare om bord, omlade eller lande samlede mængder af dybhavsarter på over 100 kg for hvert fisketogt, medmindre det pågældende fartøj har en dybhavsfiskeritilladelse.

(2) Efter anmodning fra en medlemsstat kan Kommissionen ifølge forordning (EF) nr. 2347/2002 imidlertid fastsætte særlige foranstaltninger for at tage hensyn til sæsonbestemt eller ikke-industrielt fiskeri.

(3) Danmark har anmodet om, at der fastsættes særlige foranstaltninger for at tage hensyn til det sæsonbestemte dybhavsfiskeri i Skagerrak og ICES-afsnit IVa i de norske farvande.

(4) Danmark har fremlagt detaljerede fangstoplysninger for dette fiskeri og påvist, at der er et klart behov for sådanne foranstaltninger for at undgå genudsætning, idet der normalt uundgåeligt fanges op til 300 kg af visse dybhavsarter ved fiskeri efter andre arter som f.eks. skærising i visse af årets måneder.

(5) Danske fartøjer uden dybhavsfiskeritilladelse bør derfor have lov til at opbevare om bord, omlade eller lande fastsatte mængder af dybhavsarter for at begrænse genudsætning og spild i forbindelse med det pågældende fiskeri.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -

UDSTEDT FØLGENDE FORORDNING:

Artikel 1

Anvendelse

Denne forordning anvendes på EU-registrerede fiskefartøjer, der fører dansk flag, og som driver fiskeri:

a) i ICES-afsnit IVa i de norske farvande i perioden fra 1. maj til 31. oktober og sejler direkte til en havn i perioden fra 1. maj til 10. november efter at have fisket i ICES-afsnit IVa i de norske farvande i perioden fra 1. maj til 31. oktober

b) i Skagerrak i perioden fra 1. april til 31. maj og sejler direkte til en havn i perioden fra 1. april til 5. juni efter at have fisket i Skagerrak i perioden fra 1. april til 31. maj.

Artikel 2

Særlige foranstaltninger

Uanset artikel 3, stk. 1, i forordning (EF) nr. 2347/2002:

1) har fartøjer uden dybhavsfiskeritilladelse, der driver fiskeri som omhandlet i artikel 1, litra a), tilladelse til at opbevare om bord, omlade eller lande:

a) op til 300 kg byrkelange (Molva dypterigia)

b) op til 100 kg samlede mængder af andre dybhavsarter end byrkelange (Molva dypterigia)

2) har fartøjer uden dybhavsfiskeritilladelse, der driver fiskeri som omhandlet i artikel 1, litra b), tilladelse til at opbevare om bord, omlade eller lande:

a) op til 300 kg skolæst (Coryphaenoides rupestris)

b) op til 100 kg samlede mængder af andre dybhavsarter end skolæst (Coryphaenoides rupestris)

3) har fartøjer uden dybhavsfiskeritilladelse, der driver begge de typer fiskeri, der er omhandlet i artikel 1, litra a), og artikel 1, litra b), tilladelse til at opbevare om bord, omlade eller lande:

a) op til 300 kg skolæst (Coryphaenoides rupestris)

b) op til 300 kg byrkelange (Molva dypterigia)

c) op til 100 kg samlede mængder af andre dybhavsarter end skolæst (Coryphaenoides rupestris) og byrkelange (Molva dypterigia).

Artikel 3

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. maj 2003.

På Kommissionens vegne

Franz Fischler

Medlem af Kommissionen

(1) EFT L 351 af 28.12.2002, s. 6.